# ПРАТЕНИЧКО ПРАШАЊЕ

Од пратеникот Сулејман Рушити, поставено на

67-та седница на Собранието на Република Македонија,

одржана на 30 јули 2009 година

Пратеничкото прашање гласи:

Прашањето е во однос на еден проблем кој ќе го наречам Полошки проблем не само на двете урбани општини, општина Гостивар и општина Тетово, туку на сите општини кои гравитираат во Полошко, тоа е проблемот со отпадоците.

Колку и со каква динамика и кога ќе има решение, конкретно решение за проблемот со отпадоците во Полошко? Како што знаеме со едно решение се прекина фрлањето на отпадокот од Тетово во Гостивар. Но, и покрај тоа ова не го реши проблемот на сметот во самата дива депонија во Гостивар. Како што знаеме ова создаде еден друг проблем, а имаме диви депонии во Тетово и во другите општини кои се околу тетовската општина. Значи, проблемот, отпадокот на сите ни е пред вратите. Труењето на воздухот, труењето на земјиштето, труењето на водата, тоа е заедничко за сите нас. Тоа не може да се подели со граници, тој воздух кружи од една во друга општина, кружи и во други општини.

Значи, моето конкретно прашање е следно. Како,на кој начин и со која динамика и кога ќе може во Полошко да имаме една, или две постројки за обработка на сметот кои освен што ќе ја исчистат средината, ќе бидат од полза бидејки може да имаме и неколку вработувања, бидејки може да се создаде и регенеративна енергија од истите постројки. Значи ќе имаме многукратна полза, ќе имаме и вработување и чиста вода и чист воздух и земјиште кое нема да биде загадено.

Моето прашање е конкретно, кога ќе се реши проблемот со отпадокот?

Прашањето го упатувам до министерот за животна средина и просторно планирање.